Komuniké

	Vláda Slovenskej republiky na svojom zasadnutí prerokovala a schválila zákon o audítoroch a Slovenskej komore audítorov.

Pripraviť nový zákon o audítoroch a Slovenskej komore audítorov vyplynulo zo záväzkov Slovenskej republiky vo vzťahu k Európskym spoločenstvám a Európskej únii. Oblasť audítorstva patrí medzi priority odporúčané v Bielej knihe.

	Cieľom  zákona  je dosiahnuť úplnú zlučiteľnosť s príslušnou smernicou Európskeho spoločenstva v oblasti podmienok pre vstup do profesie, ako aj podmienok pre právnické osoby, ktoré môžu na území Slovenskej republiky poskytovať audítorské služby. Zákon ďalej upravuje postavenie a činnosť audítorov, audítorských spoločností, asistentov audítorov, definuje audítorské služby, postavenie a pôsobenie Slovenskej komory audítorov, zodpovednosť audítorov za poskytované služby a povinnosti audítorov.